Педру Амигу де Севиля
Приятелко, в копнеж изгарям…

Превод от португалски: Симеон Хаджикосев, 1984

chitanka.info

Приятелко, в копнеж изгарям

по моя мил, ти в изнемога

по твоя мил гориш: не мога

за него все да разговарям.

                Щом искаш да си побърборим —

                за моя мил да поговорим.

Но ти ме караш, мили боже,

все твоя мил да възхвалявам,

ако ли не — аз няма ставам,

а всеки ден така не може.

                Щом искаш да си побърборим —

                за моя мил да поговорим.

Приятелко, не ти ли стига,

че с теб говоря и защо ли

повтаряш своите неволи;

мен ако питаш — не жали го.

                Щом искаш да си побърборим —

                за моя мил да поговорим.

Изглежда, грижата ти днес е

все някой твоя мил да хвали,

приятелко, но не разбра ли,

че аз не мога го понесе.

                Щом искаш да си побърборим —

                за моя мил да поговорим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.